«Սփյուռքի նորանշանակ նախարար Մխիթար Հայրապետյանի այցելությունը արդեն իսկ պառակտել է Լոս-Անջելեսի հայությանը։ Անհասկանալի պատճառներով, նրա հրապարակային հանդիպման կազմակերպումը վստահվել է Հայ հեղափոխական դաշնակցությանը, նրան հարող և ենթակայության տակ գտնվող մի շարք կազմակերպությունների ու միությունների։ Շատ զարմանալի է, որ նկատի չեն առնվել ավանդական մյուս կուսակցությունները, ՀԲԸՄ-ն, Միացյալ Հայ Երիտասարդներ կազմակերպությունը և բոլոր այն միավորներն ու անկախ հասարակական միությունները, որոնք ամենօրյա պայքարով ու ցույցերով սատարեցին Նիկոլ Փաշինյանի գլխավորած համաժողովրդական հեղափոխությունը։ Այս կոպիտ բացթողումը դժգոհության մեծ ալիք է բարձրացրել համայնքում և շատերը զարմացած են այս անթուլատրելի արարքից։ Ինչպե՞ս կարելի է Սփյուռքի նախարարի առաջին այցելությանը տալ այսպիսի հատվածական բնույթ, վիրավորելով և անտեսելով մնացած կազմակերպություններին և նման պառակտում մտցնել այս հայաշատ համայնքում։ Խստորեն դատապարտելի այս արարքը պետք է լուսաբանվի և գնահատական ու բացատրություն տրվի մամուլում, Հայաստանի կառավարությունում, Սփյուռքի նախարարությունում և հնարավորինս արագ լուծում տրվի նման անթուլատրելի ձեռնարկներին։